پسيكولوجيا

لپسيكولوجيا ؤلا علم النفس هو واحد العلم مختص ف الوظائف العقلية و السلوكية. عولاما النفس الپسيكولوجيين كيهتمو بدراسة الشخصية و العاطفة و السلوكيات و المشاعر و العلاقات لي كتربطهم باشخاص اخرين. شحال هادي كانت "لپسيكولوجيا" كتهتم غير بدراسة العقل و الظواهر العقلية. و لكن لپسيكولوجيا ف شي دراسات كتبع المنهج العلمي لي كيكون قايم على الملاحظة و القياس و التجريب. و كتنقسم على حسب المبادئ لي كتقوم عليها الپسيكولوجية السلوكية و الفرضية و التكوينية و التحليل النفسي: التسمية. العولاما كيشوفو بلي اصل كلمة علم النفس فالنݣليزية جاي من جوج ديال المواضيع: الفلسفة والفسيولوجيا، وكلمة "سيكولوجية" (نفسية) جاية من الكلمة اليونانية ψυχή (بسوخي) اللي معناها النفس، و λόγος (لوݣوس) اللي معناها العلم. فالقرن السطاش، كان المعنى ديال علم النفس هو «العلم اللي كيدرس الروح اولا العقل»، باش يفرقو بين هاد المصطلح وعلم دراسة الجسد. ومن بداية القرن التمنطاش بدا استعمال كلمة «سايكولوجية» كثر وولات معروفة بزاف. تطور العلم. وليام فونت هو اللي اسس المدرسة البنائية ف پسيكولوجيا، و عتامد فيها على الاستبطان، اللي هي طريقة كيحاول فيها الشخص يعرف المشاكل ديالو الراسو، و كيساعدوه باش يحلها و يصحح النظرة ديالو ليها. مثلاً، شي واحد كيظن بلي الله خلقو باش يعاقبو اولا باش تكون نهايتو ف الجحيم ("لعافية")، و هاد الاعتقاد كيخليه يتصرف بتمرد اولا ياس، اولا حتى يكون ضد المجتمع، فكيستخدمو معاه طريقة الاستبطان باش يصححو ليه هاد الاعتقاد لغالط، و كيكونو عندهم طرق مخبرية و علمية خاصة. لكن من بعد، جاو عولاما اخرين نتاقدو طريقة وليم فونت بالاستبطان، حيث قالو بلي طريقة ذاتية بزاف، كتعتامد على راي الشخص ونظرته لحالته النفسية، وحتى راي الباحث نفسه. من بين هاد العولاما كان الميريكاني وليام جيمس اللي ركز على وظائف الدماغ وتقسيماتو، وشرح شنو كيخدم كل جزء فيه. مثلاً: هاد المدرسة سماوها "المدرسة الوظيفية". و من بعد، ظهر انتقاد جديد للمدرستين، اللي قال: "الا بغينا علم النفس يكون علم حقيقي و مستقل، خاصنا ما ندرسوش الحاجات اللي ما يمكنش نشوفوها ولا ملموسة، ولا اللي كانت مجرد فرضيات بحال العقل، الذكاء، التفكير، حيت هادو مجرد فتيراضات ما يمكنش اثباتها علمياً". من العولاما اللي نتاقدو الوظائفية كان الميريكاني جون واطسون، اللي قال: "خاصنا ندرس السلوك الظاهر ديال الانسان، اللي نقدروا نشوفوه ونلمسوه". وبهاد الطريقة تطور علم النفس بزاف بعد ظهور "المدرسة السلوكية"، ومن ابرز روادها كان عالم النفس الروسي پاڤلوڤ، مؤسس نظرية التعلم، اللي دار اختبارات مخبرية. لاحظ پاڤلوڤ بلي دفال الكلب كيبدا يخرج من بعد ما كيعطيه الماكلة، و دار تجربة: قرع جرس قبل ما يعطي الكلب الماكلة، و بعد تكرارها، بدا دفال الكلب كيسيل من غير ما يعطيه الماكلة، غير بسماع الجرس. هاد الشي سماه "التعلم الشرطي". الصحة النفسية. الصحة العقلية ولا النفسية هي المستوى ديال الرفاهية النفسية ولا العقل اللي ما فيهش اضطرابات، يعني هي الحالة النفسية ديال الانسان اللي كيتمتع بمستوى عاطفي و سلوكي مزيان. و من ناحية علم النفس الايجابي ولا النظرة الشاملة للصحة العقلية، كتقدر تشمل قدرة الانسان على الاستمتاع ب الحياة و خلق توازن بين انشطة الحياة و المتطلبات ديالها باش يحقق المرونة النفسية. الشخص اللي عندو اضطراب في الحالة الصحية السلوكية كيواجه بزاف ديال المشاكل، بحال العيا، الاكتئاب، القلق، مشاكل في علاقاتو مع الناس، و يقدر يعاني من الحزن، الادمان، نقص النتيباه، فرط الحركة، صعوبات في التعلم، اضطراب المزاج، و اضطرابات نفسية خرة. المرشدين النفسيين، المعالجين، مدربين الحياة، عولاما النفس، الممرضين، و الطبا يقدرو يعاونو ف ادارة هاد المشاكل الصحية السلوكية على طريق علاجها بطرق بحال جلسات العلاج، الاستشارة، ولا المداوية. و كاين مجال جديد ف الصحة النفسية العالمية كيتركز على الدراسة، البحث، و الخبرة اللي كتعطي الاولوية لتحسين الصحة العقلية وضمان العدالة و الانصاف فهاد المجال لجميع الناس عبر العالم.